Diamante by Prieska-myn gesteelArgieffoto Lt.genl. Olebogeng Tawana, woordvoerder van die polisie, het gesê 16 mans het omstreeks 03:40 Maandagoggend veiligheidswagte en personeel by die myn oorval. Die veiligheidswagte en twee personeellede is vasgebind en aangerand. Volgens Tawana kon die mans nie toegang tot die kluis kry nie waarna hulle by ŉ vertrek waar die diamante gesorteer word, ingebreek het. Die waarde van die gesteelde diamante is nog nie vasgestel nie. Tawana het gesê een persoon is ingeneem vir ondervraging terwyl daar steeds na die ander verdagtes gesoek word. Die polisie ondersoek ŉ saak van roof. Tawana het ŉ beroep op die publiek gedoen om die polisie te kontak indien hulle enige inligting het oor die rooftog.